ปลูกจิตสำนึกและสร้างความภาคภูมิใจในความเป็นชาติไทย “ธงไตรรงค์ ธำรงไทย”  28 กันยายน ของทุกปี เป็นวันพระราชทานธงชาติไทย
นายธีรภัทร ประยูรสิทธิ ปลัดสำนักนายกรัฐมนตรี นำคณะผู้บริหารสำนักงานปลัดสำนักนายกรัฐมนตรี เข้าพบพลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี เพื่อนำเสนอโครงการปลูกจิตสำนึกและสร้างความภาคภูมิใจในความเป็นชาติไทย “ธงไตรรงค์ ธำรงไทย” โดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายสันติ พร้อมพัฒน์ รัฐมนตรีช่วยว่าการกระทรวงการคลัง เข้าร่วมด้วยทั้งนี้คณะรัฐมนตรีมีมติเมื่อวันที่ 20 กันยายน 2559 เห็นชอบให้วันที่ 28 กันยายนของทุกปี เป็นวันพระราชทานธงชาติไทย โดยไม่ถือเป็นวันหยุดราชการ รวมทั้งกำหนดให้มีการชักและประดับธงชาติไทยในวันดังกล่าว เพื่อเป็นการสร้างความภาคภูมิใจของคนในชาติ และเป็นการน้อมรำลึกในพระมหากรุณาธิคุณของพระบาทสมเด็จพระมงกุฎเกล้าเจ้าอยู่หัว ที่ทรงพระราชทานธงไตรรงค์เป็นธงชาติไทย ซึ่งในปี 2565 นี้เป็นโอกาสครบรอบ 105 ปี วันพระราชทานธงชาติไทย มีการจัดกิจกรรมต่างๆ เช่น กิจกรรมเชิญชวนให้หน่วยงานภาครัฐ ภาคเอกชน สถานศึกษา อัญเชิญธงชาติไทยขึ้นสู่ยอดเสาและร้องเพลงชาติไทย ในเวลา 08.00 น. โดยพร้อมเพรียงกันทั่วประเทศ เชิญชวนทุกภาคส่วนร่วมประดับธงชาติไทยตามอาคาร สถานที่ทำการ และบ้านเรือน รวมทั้งการจัดทำหนังสือ Pop up 3 มิติ พร้อมทั้ง QR Code ที่มีเนื้อหาเกี่ยวกับธงชาติไทยในเรื่องต่างๆ นอกจากนี้ ยังได้จัดทำสื่อสาระการเรียนรู้เรื่องธงชาติไทย ในรูปแบบของโปสเตอร์อิเล็กทรอนิกส์ สําหรับเผยแพร่องค์ความรู้เรื่องธงชาติไทยผ่านระบบออนไลน์ เพื่อให้เด็ก เยาวชน นักเรียน นักศึกษาและประชาชน สามารถเข้าถึงได้ง่ายผ่านช่องทางที่หลากหลาย ทั้งนี้ สามารถสืบค้นข้อมูลผ่านทาง Facebook ของสํานักงานปลัดสํานักนายกรัฐมนตรี และสํานักงานเสริมสร้างเอกลักษณ์ของชาติ สํานักงานปลัดสํานักนายกรัฐมนตรี